Dejjem smajthom jgħidu li aħjar il-kwalità milli l-kwantità. Forsi għall-bidu kulħadd jaħseb li aktar ma jkollok aktar aħjar, imma dejjem tajjeb li jkollok ħafna? Dan tassew huwa argument tajjeb għax x'jiswa li jkollok il-ħafna imma li ma jkunux ta' kwalità? Hu x' inhu l-każ, aħjar ikollok ftit u tajjeb milli ħafna u bla sugu. Kliem ix-xiħ Darba kont qiegħed nitkellem ma' bniedem xiħ li qatta' għomru u żmienu fil-kumitat tal-banda ta' raħal twelidu. Biex ngħid id-dritt, il-banda li kien jifforma parti minnha dan il-ħabib kienet waħda mill-antiki li għandna ġo pajjiżna u kienet, u għadha, torganizza marċ mill-akbar f'jum il-festa tal-parroċċa. Bosta żgħażagħ jinġabru mal-banda biex jifirħu u jiddevertu fil-jiem tal-festa. Darba dan it-tali qalli dal-preċiżi kelmiet: "Ara kemm ikollna nies, l-aktar żgħażagħ fil-marċ tagħna! Jekk l-għada tal-festa ġġib għoxrin briksa u tħallihom fuq il-bankina quddiem il-każin, ma ssibx għoxrin żagħżugħ li jdaħħlu briksa kull wieħed!" Jien biex niddefendi liż-żgħażagħ għidtlu li l-għada tal-festa kulħadd ikun ix-xalata u għalhekk ma jsibx għajnuna. Imma hu qalli li kieku jagħmel dak li qalli u joqgħod jistenna xi grupp żgħażagħ li jkunu mal-marċ, kieku l- barra, fuq il-bankina jibqa'. X'jiswa li jkollok l-eluf mal-marċ? Mhux il-kwantità imma l-kwalità kien qalli dan ix-xiħ. Il-kwalità hija aqwa mill-kwantità f' kollox. Anke fl-ikel, anzi forsi f'dan il-qasam il-kwalità trid tkun tajba u l- tkun suffiċċjenti u bla eseġerazzjoni għax iż-żejjed ħu n-nieqes. Illum hawn ħafna min hu konxju dwar l-ikel li jiekol. Illum hawn aktar tagħlim dwar x'inhu tajjeb għas-saħħa u x'inhu dak li jagħmel ħażin lill-bniedem. Xorta għandi d-dubji tiegħi dwar kemm il-kwalità tal-ikel li nikkunsmaw hija tabilħaqq tajba għal saħħitna. Allura skont il-filosofija tiegħi, ladarba l-kwalità mhux eċċellenti, il-kwantità trid tkun moderata. U xi ngħidu għall-ilbies? Hawn min jgħidlek aħjar ikollu tibdila waħda u tad-ditta milli tużżana u jkunu ta' kwalità inferjuri. Mitt bneidem mitt fehma! Fejn jidħol ilbies wieħed irid jagħmel distinzjoni. Ma nimmaġinax bniedem sejjer għal xogħol manwali bi ħwejjeġ tad-ditta. Kollox hemm ħinu u waqtu. Allura f'dan il-qasam xi ftit kwantità jrid ikollna wkoll. U nistgħu nibqgħu sejrin u noħolqu litanija ta' oġġetti jew okkażjonijiet li nsibu madwarna fejn insibu li aħjar il-kwalità milli l-kwantità. Fit-turiżmu Il-port ta' Dubrovnick Dan l-aħħar kont qed nitkellem ma' gwida tat-turisti mill-Kroazja. Din qaltli li l-port ta' Dubrovnick sar popolari ħafna mal- u kuljum ikun hemm aktar minn vapur wieħed sorġut mal-mollijiet ta' dan il-port. Jien għidtilha li anke minn pajjiżna llum jitilqu vapuri tal-passiġġieri li jagħmlu waqfa fil-port ta' Dubrovnick. Din il-gwida qaltli li ta' kuljum jinżlu eluf ta' turisti jżuru din il-belt meraviljuża, imma tal-ħwienet qed igorru għax dawn it-turisti huwa ħafna fil-kwantità iżda ta' kwalità baxxa. X'jiġifieri ta' kwalità baxxa? Billi dawn it-turisti jkunu fuq , ikollhom l-ikel inkluż mal-vjaġġ, u min xi darba mar xi jaf l-abbundanza ta' ikel li jkun hemm. Allura dawn it-truisti jmorru jduru Dubrovnick imma ma jkollhomx għalfejn jidħlu jieklu f'ristorant għax ikunu kielu kemm felħu minn fuq il-vapur qabel ma niżlu. Xi wħud mit-turisti jinżlu mill-vapur u jimxu lejn il-belt bla ma biss jużaw taxi. Aktarx li l-ħwienet tas- biss igawdu ma' dawn it-tip ta' turisti. Hawn għandna każ fejn il-kwantità hija kbira imma l-kwalità fqira u għalhekk in-numru kbir ta' turisti li jkunu qed jiffullaw it-toroq tal-belt ikun kbir imma ma jonfqu xejn. U s-sidien tal-ħwienet qed jgħidu li aħjar il-kwalità milli l-kwantità. Għalhekk hemm il-ħsieb li l-port ta' Dubrovnick ma jibqax jilqa' daqstant vapuri tal-passiġġieri. Wisq nibża' li din is-sitwazzjoni tinsab ukoll f' pajjiżna. Filgħodu jidħol vapur daqs belt fil-port u jorbot ix-xatt ta' Pintu. Minkejja li dan ikollu fuqu eluf ta' nies, dawn jinżlu l-art b' żaqqhom mimlija u xħin l-istonku tagħhom jibda jgerger bil-ġuħ ikun sar il-ħin li jerġgħu lura fuq il-vapur għax ikun sar il-ħin biex isalpa 'l barra mill-Port il-Kbir. L-istatistika turi kull bniedem minn dawn bħala turist li żar pajjiżna, imma kemm verament nistgħu ngħidu li dan kien ta' għajnuna lill-ekonomija Maltija? Mhux il-kwantità imma l-kwalità tgħodd. Illum rajna ftit każi fejn il-ftit huwa bil-wisq aħjar mill-ħafna. Il-ftit u tajjeb aħjar mill-ħafna li ma jiswa' għal xejn. Jien ġibt ftit eżempji prattiċi imma jekk wieħed joqgħod ftit bil-kwiet u jaħseb fuq dan li għidt, dlonk jintebaħ li f' kollox aħjar il-kwalità milli l-kwantità. Dan l-artiklu deher f'In-Nazzjon - 9 ta' Diċembru 2017
Kwalità u kwantità